ખામીયુક્ત સેવાઓને સુધારવા રેલવેએ ‘અંડર કવર’ માણસોને નોકરી પર રાખવાનું આયોજન કર્યું છે. આ અંગેની જાણકારી રેલવેના એક વરિષ્ઠ અધિકારીએ આપી હતી. રેલવે મંત્રાલયના અધિકારીઓએ આ અંગે વધુ માહિતી આપતા જણાવ્યું કે, જે ‘અંડર કવર’ જાસૂસોની નિમણૂક કરવામાં આવશે તે સાદા કપડામાં રહેશે અને તેઓ રેલવે સ્ટેશન્સ પરની સેવા, ખોરાકની ગુણવત્તા, સ્ટાફનું વર્તન અને અન્ય સેવાઓની દેખરેખ પર ધ્યાન રાખશે. વધુમાં જણાવ્યું કે, નિમણૂક કરાયેલા ‘અંડર કવર’ કર્મચારી સામાન્ય મુસાફરોની જેમ કાર્ય કરશે પરંતુ સેવાઓ સંબંધિત તમામ જરુરી બાબતો ઉપર યોગ્ય પ્રતિસાદ આપશે.